SA minister nou ook AU-komiteevoorsitter oor landbouMinister Thoko Didiza. (Foto: GCIS) Thoko Didiza, Suid-Afrika se minister van landbou, grondhervorming en landelike ontwikkeling, is pas in Addis Abeba verkies tot voorsitter van die Afrika Unie (AU) se gespesialiseerde tegniese komitee oor landbou, landelike ontwikkeling, water en omgewing. In haar intreerede het Didiza toegegee dat ŉ enorme taak voorlê. “Ons moet ŉ aksieplan saamstel, bepaal watter menslike hulpbronne ons het en begroot vir die programme waartoe reeds ingestem is,” het sy gesê. Didiza het ook benadruk dat klimaatsverandering en die uitwerking daarvan op die landbousektor fyn dopgehou moet word. Sy het gesê die gevolge daarvan is ŉ werklikheid. Die AU se gespesialiseerde tegniese komitees hanteer elkeen ŉ spesifieke aspek, soos landbou, en is verantwoordbaar aan die AU se uitvoerende raad. Die komitees bestaan uit ministers en senior amptenare van lidlande wat volgens hul portefeuljes verkies word. Die komitees werk ook nou saam met ander AU-departemente om te verseker alle projekte en programme skakel bymekaar in.